Podpora Radiu Študent

Na Fakulteti za arhitekturo zaskrbljeno spremljamo poskus ukinitve najstarejšega študentskega radija v Evropi. Radio Študent že več kot 50 let obči študentski kot tudi širši javnosti zagotavlja kredibilen in kritičen program ter neprimerljivo odprtost in medijsko inovativnost v Slovenskem medijskem prostoru. Nesprejemljivo je, da se mora ta neprecenljivi medij boriti za svoj obstoj.

Radio Študent je za študentke in študente Fakultete za arhitekturo vstopna točka v medijski prostor in pomemben vir informacij, kar je jasno razvidno že iz številnih arhitekturnih prispevkov, ki so jih objavili. Njegov obstoj je za nas zato še toliko bolj bistven.

Radio Študent obvešča tudi o delovanju ŠOU — organizacije, ki ga poskuša ukiniti. Je neprecenljiv vir informacij vsem, ki se borijo za transparentnost, kar je pa tudi pogoj, da lahko ta služi prvotnemu namenu, zaradi katerega je bila ustanovljena - zastopanju interesov študentov.

Fakulteta za arhitekturo zato izreka podporo Radiu Študent, da ta ostane neodvisen medij naših študentk in študentov ter del širše kritične javnosti kot take. Pozivamo Študentsko Organizacijo Univerze v Ljubljani, da zagotovi zadostna finančna sredstva za obstoj, tekoče delovanje in širitev Radia Študent.